Sursa filmului pare să fie afaceristul intrat în politică Renato Usatîi. În cursul zilei de joi Usatîi a publicat pe Facebook o fotografie din filmarea partidei de amor a lui Vlad Filat cu titlul simplu: „Captură dintr-un film”. În fotografia publicată de Usatîi este clar despre ce e vorba în filmare, nu sunt clare feţele protagoniştilor. Comentatorii au speculat – una dintre concluziile acestora fiind că filmarea a fost realizată în casa lui Usatîi de la Moscova, deşi din filmul publicat ulterior reiese că faptele se petrec la Chişinău.

La mai puţin de 20 de ore de la publicarea acestei imagini a apărut filmarea integrală, de o oră şi jumătate, plasată pe un site cu conţinut pornografic. Primii care au anunţat existenţa acestei filmări au fost jurnaliştii de la pagina de ştiri moldova24.info. Au fost descifrate câteva fragmente de dialog ale lui Vlad Filat, care în pauze purta discuţii la telefon. Din aceste fragmente ar rezulta că premierul Republicii Moldova pregătea din iatacul iubitei vizita preşedintelui Băsescu la Chişinău din vara anului 2013. La un moment dat Filat vorbeşte la telefon chiar cu Traian Băsescu pe care îl imită, după care îşi întreabă iubita dacă „vrea să facă unirea“.

Înregistrarea a fost făcută cu o cameră ascunsă plasată în tavanul încăperii, ceea ce indică intenţia şi pregătirea pentru această operaţiune. Filmarea a fost ţinută la sertar vreme de mai bine de doi ani şi lansată cvasi-anonim în mediul virtual.

Renato Usatîi a vrut să se ştie că el a dat drumul acestei filmări – altfel nu ar fi făcut avanpremiera pe Facebook. Ceea ce ne face să ne întrebăm cui îi foloseşte lansarea în public a acestei filmări? Ce speră Usatîi să obţină?

Vlad Filat este la pământ – se află în arest şi este acuzat că a participat la devalizarea băncilor din care lipseşte un miliard de euro. Nici înainte de a intra în închisoare nu avea Vlad Filat o imagine foarte bună, ajunsese o umbră a fostului premier care a condus energic şi autoritar Republica Moldova. Publicarea acestui film nu mai are cum să dăuneze imaginii lui Vlad Filat, aceasta pur şi simplu nu mai există. De ce a lovit Renato Usatîi un om căzut la pământ?

Lovitura dată într-un personaj cândva puternic, gratuită la prima vedere, are totuşi un sens: este un avertisment. Renato Usatîi s-a lăudat de nenumărate ori că are înregistrări compromiţătoare cu toţi oamenii politici de la Chişinău şi acum dovedeşte că într-adevăr are o resursă de informaţii compromiţătoare pe care nu se sfieşte să o folosească. Publicarea filmului cu relaţiile intime ale lui Vlad Filat este un avertisment pentru alţii, mulţi, de pe scena politică de la Chişinău care s-ar putea să figureze prin sertarele secrete ale lui Usatîi.

Confruntarea politică de la Chişinău nu mai pare să aibă nici un fel de reguli în acest moment.